CELEX: 32019R2197
Language: fi
Date: 2019-12-19 00:00:00
Title: Neuvoston Asetus (EU) 2019/2197, annettu 19 päivänä joulukuuta 2019, tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta annetun asetuksen (EU) N:o 1387/2013 muuttamisesta

27.12.2019   
               
               
                  FI
               
               
                  Euroopan unionin virallinen lehti
               
               
                  L 335/1
               
            
         NEUVOSTON ASETUS (EU) 2019/2197,
         annettu 19 päivänä joulukuuta 2019,
         tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta annetun asetuksen (EU) N:o 1387/2013 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Jotta voitaisiin varmistaa tiettyjen sellaisten maatalous- ja teollisuustuotteiden riittävä ja jatkuva saatavuus, joita ei ole saatavilla unionissa, ja välttää siten kyseisiä tuotteita koskevat markkinahäiriöt, neuvoston asetuksella (EU) N:o 1387/2013 (1) on suspendoitu kyseisiin tuotteisiin sovellettavat yhteisen tullitariffin tullit. Kyseisiä tuotteita voidaan tuoda unioniin alennetuin tullein tai tulleitta.
                  
               
                     (2)
                  
                  
                     Tiettyjen tuotteiden, joita ei luetella neuvoston asetuksen (EU) N:o 1387/2013 liitteessä, tuotanto unionissa on riittämätöntä tai olematonta. Sen vuoksi on unionin edun mukaista suspendoida kyseisten tuotteiden yhteisen tullitariffin tullit kokonaan.
                  
               
                     (3)
                  
                  
                     Tiettyjen tuotteiden, joita ei luetella asetuksen (EU) N:o 1387/2013 liitteessä, yhteisen tullitariffin tullit olisi suspendoitava osittain sisäänrakennettujen akkujen tuotannon edistämiseksi unionissa ja 17 päivänä toukokuuta 2018 annetun komission tiedonannon "Eurooppa liikkeellä – Kestävä liikkuvuus Euroopassa: turvallinen, verkottunut ja puhdas liikenne" mukaisesti. Lisäksi tiettyihin tuotteisiin olisi sovellettava ainoastaan osittaista yhteisen tullitariffin tullien suspensiota tällä hetkellä sovellettavan täysimääräisen suspension sijaan. Kyseisten suspensioiden pakollisen uudelleentarkastelun päivämäärän olisi oltava 31 päivä joulukuuta 2020, jotta niitä voidaan tarkastella nopeasti uudelleen ottaen huomioon akkualan kehitys unionissa.
                  
               
                     (4)
                  
                  
                     On tarpeen muuttaa tiettyjen asetuksen (EU) N:o 1387/2013 liitteessä lueteltujen yhteisen tullitariffin tullien suspensioiden tavaran kuvausta teknisen tuotekehityksen ja markkinoiden suhdannekehityksen huomioon ottamiseksi.
                  
               
                     (5)
                  
                  
                     Asetuksen (EU) N:o 1387/2013 liitteessä lueteltuja yhteisen tullitariffin tullien 334:ää suspensiota on tarkasteltu uudelleen. Sen vuoksi olisi vahvistettava uudet päivämäärät niiden seuraavaa pakollista uudelleentarkastelua varten.
                  
               
                     (6)
                  
                  
                     Tiettyjen asetuksen (EU) N:o 1387/2013 liitteessä lueteltujen yhteisen tullitariffin tullien suspensioiden osalta tuotteiden luokittelu yhdistetyssä nimikkeistössä (CN) on muuttunut. Kyseisten tuotteiden suspensioissa sovellettavia CN‐koodeja ja Taric-alanimikkeitä olisi sen vuoksi muutettava.
                  
               
                     (7)
                  
                  
                     Asetuksen (EU) N:o 1387/2013 liitteessä luetellaan tiettyjä tuotteita, joihin sovellettavien yhteisen tullitariffin tullien suspensio ei ole enää unionin edun mukaista. Kyseisten tuotteiden suspensiot olisi sen vuoksi poistettava. Lisäksi yksipuolisista tullisuspensioista ja autonomisista tariffikiintiöistä 13 päivänä joulukuuta 2011 annetun komission tiedonannon mukaisesti tullisuspensioita tai kiintiöitä koskevia pyyntöjä ei käytännön syistä voida ottaa huomioon silloin, kun kantamatta jäävien tullien määrän arvioidaan olevan alle 15 000 euroa vuodessa. Voimassa olevien suspensioiden pakollisesta uudelleentarkastelusta on käynyt ilmi, että tuonti ei saavuta kyseistä raja-arvoa asetuksen (EU) N:o 1387/2013 liitteessä lueteltujen 70 tuotteen osalta. Kyseiset suspensiot olisi sen vuoksi poistettava. Myös kolme muuta suspensiota olisi poistettava, koska informaatioteknologiatuotteiden kaupan laajentamista koskevan ilmoituksen (2) muodossa tehty sopimus on pantu täytäntöön ja sillä alennettiin asianomaisten tuotteiden tullit nollaan.
                  
               
                     (8)
                  
                  
                     On aiheellista antaa kullekin asetuksen (EU) N:o 1387/2013 liitteessä luetellulle yhteisen tullitariffin tullien suspensiolle ainutkertainen sarjanumero, jotta kyseiset suspensiot voidaan tunnistaa paremmin.
                  
               
                     (9)
                  
                  
                     Selkeyden vuoksi ja tehtävien muutosten lukumäärän huomioimiseksi asetuksen (EU) N:o 1387/2013 liite olisi korvattava.
                  
               
                     (10)
                  
                  
                     Asetus (EU) N:o 1387/2013 olisi sen vuoksi muutettava vastaavasti.
                  
               
                     (11)
                  
                  
                     Jotta yksipuolisten suspensioiden järjestelmän soveltamisen keskeytyminen vältettäisiin ja jotta noudatettaisiin yksipuolisista tullisuspensioista ja autonomisista tariffikiintiöistä 13 päivänä joulukuuta 2011 annetussa komission tiedonannossa vahvistettuja suuntaviivoja, tässä asetuksessa säädettyjä asianomaisten tuotteiden tullisuspensioita koskevia muutoksia olisi sovellettava 1 päivästä tammikuuta 2020. Tämän asetuksen olisi sen vuoksi tultava voimaan kiireellisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EU) N:o 1387/2013 liite tämän asetuksen liitteessä olevalla tekstillä.
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä tammikuuta 2020.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 19 päivänä joulukuuta 2019.
            
               
                  Neuvoston puolesta
               
               
                  Puheenjohtaja
               
               K. MIKKONEN
            
         
         
            (1)  Neuvoston asetus (EU) N:o 1387/2013, annettu 17 päivänä joulukuuta 2013, tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta ja asetuksen (EU) N:o 1344/2011 kumoamisesta (EUVL L 354, 28.12.2013, s. 201).
         
            (2)  EUVL L 161, 18.6.2016, s. 4.